بتل
غنی پہوال
بتل حکمت انت کہنیں عہد ءِ بلے ھر نوکیں عہد کہنیں حکمتانی سرا تہنا زندگ بیت نہ کنت تاں وتی واستا وت نوکیں حکمت جوڑ دات مہ کنت و حکمت چہ نوکی ءَ پیداک بنت چہ کہنینانی تکرار و گاجیل ءَ نہ۔ بتل ءِ بابتا گپ جنگ ءَ چے پیش مئے واستا اے ھبر ءِ جند ءِ زانگ المی انت کہ بتل چی ءَ گشنت نئے کہ مئے گورا محاورہ و گوشتن بتل لیکگ بیگ و آیانی سرا وتی زبان زانتی ءِ دان گوں پُگ و سیپُراں ھور پلکگ بیگا انت نی کہ مئے زبان زانتی ءِ معیار و بستار ایش انت گڑا ما سیر انت چہ زبان زانتاں۔۔۔۔۔۔۔۔۔؟؟؟؟۔۔۔۔۔۔۔بتل ھما انت کہ آئی ءِ تہا زند ءِ انچیں حکمتے یا گواچنیں راستی ے زند ءِ روچ روزینی تجربہاں گوں ازمی رنگ ءَ بیان کنگ بہ بیت کہ آ ھچبر رد بیت مہ کنت۔دومی ادا اے ھبر ءِ زانگ ھم المی انت کہ نوکیں بتلانی دو دروشم انت 1 : ھما کہ آئی ءِ حکمت و زند ءِ تجربہ و ھمے تجربہاں گوں ھم گرنچیں کیفیت کہنیں بتلاں چے زرتگیں بنت بس ٹریٹمنٹ یا رد و بند نوکیں بنت۔۔۔۔چو کہ منی جند ءِ نوک جوڑ کتگیں لہتیں بتل من ادا پہ درور ءَ دیاں : 1 : درد ءَ پر نہ بیت پریاتے / چک ءَ نہ میچین ایت ماتے۔۔۔۔۔۔۔ 2 : چمے بچار گوشئے بہ کن / دگرا بہ گند ھوشے بہ کن۔۔۔۔۔3 : چم کہ حیا گند مہ بیت / در پنڈگ ءِ بند نہ بیت۔۔۔۔۔۔۔ 4: پر نہ بیت گپے مردء بے تام ءَ / لیزگی ءِ نان و پنڈوکی شام ءَ 5: لُچاں بداریت شاہ لُچے / ماراں دجُکیں مور مانٹ ے۔۔۔۔۔۔۔اے کلیں بتلانی ٹریٹمنٹ نوک انت بلے حکمت ،تجربہ و کیفیتانی پژدر ءَ کہنیں بتل انت ھچ رنگ ءَ نوکیں بتل یا نوکیں ساچشت نہ انت چیا کہ بتل ءِ اصل جوھر آئی ءِ حکمت و زند ءِ تجربہ و کیفیت انت ٹریٹمنٹ بس وسیلہ ءِ ارزش ءَ داریت ھمے رنگ ءَ مئے شاعرانی تہا اگاں کسے ءَ واقعی نوکیں بتل چہ درستاں گیش ساچتگ گڑا آ عطا و منیر مومن انت چیا کہ کہنیں رند پدانی تکرار کنوک نوکیں چیز ھچبر پیداک کت نہ کنت چو بشیر بیدار ءَ ھم بازیں بتل گشتگ بلے آ چو برز ءِ مثالاں نوکیں بتل نہ انت کہنیں حکمت و تجربہ و کیفیت بس گوں نوکیں لبزاں بیان کنگ بیتگ انت